**Hva slags oppfølging skal nye fosterhjem forvente av barnevernstjenesten?**

Fosterhjemmene er utrolig viktige, de skal gi stabilitet og omsorg til barn som har hatt en tøff start på livet. Dessverre er mange fosterhjem, ifølge fosterhjemsforeningens store fosterhjemsundersøkelse, misfornøyde med oppfølgingen de får fra barnevernstjenesten.

Mange barn får løsninger som ikke passer dem og deres situasjon. Vi må følgelig strekke oss langt for å øke sannsynligheten for at fosterhjemmene er fornøyde, slik at de prater godt om det å være fosterhjem til andre, og at de kan ta nye oppdrag på et seinere tidspunkt. Kommunens fosterhjem skal ha konkurransedyktige ordninger. Fellesskap, faglighet og oppfølging er viktig, og tilgjengelighet til tjenestene likeså. Og selvsagt er lønn og sosiale ytelser viktig, og må være på et akseptabelt nivå. Regjeringen har også foreslått at frikjøpte fosterhjem får kompensasjon for manglende opptjening av pensjonspoeng. I tillegg er refusjon av utlegg en viktig faktor, som reguleres i avtalen mellom barnevernstjenesten og fosterhjemmet.

**Økonomisk støtte**

* Et fosterhjem skal ha gode betingelser. Andelen vedtaksfestet frikjøp bestemmes av barnets behov. Nivå på godtgjørelse bestemmes av ulike faktorer, og ligger innenfor de rammene satt av Bufdir (https://www.bufdir.no/fosterhjem/betaling-og-rettigheter/).
* Nye fosterhjem gis i tillegg 1 KS, samt avtalt utgiftsdekning for barnet.

**Oppstartsveiledning etter plassering i fosterhjemmet**

* Barn plassert i familie og nettverk bor ofte i hjemmet i godkjenningsprosessen. Fosterforeldre meldes på Solid og oppstartsveiledning starter umiddelbart etter plassering.
* Ved ordinært fosterhjem plasseres barn etter godkjenning. Oppstartsveiledning starter opp umiddelbart etter plassering.
* Første veiledning gjennomføres i hjemmet. Hyppighet på veiledning videre vurderes etter behov, for eksempel ukentlig eller hver andre uke.
* Fosterhjem som er frikjøpt forventes å møte videre på kontoret til barneverntjenesten.
* Fosterhjem med lang reisevei besøkes av veileder til relasjonen er etablert, videre foregår veiledning på Teams. Behovet for fysiske møter vurderes underveis.
* De samme rammene for oppstartsveiledning gjelder også etablerte fosterhjem der veiledningsoppdrag blir henvist til fosterhjemsteamet.

**TBO-F kurs med fysisk oppmøte eller digitalt**

* Etter plassering meldes fosterhjemmet på første tilgjengelig TBO-F kurs (Solid gjennomføres før TBO-F kurs).
* Fosterhjem med lang reisevei tilbys TBO-F kurs digitalt.
* Ved oppstart av kurs kort tid etter plassering, fortsetter oppstartsveileding parallelt med kurset, ev. avsluttes.

**Gruppeveiledning**

* Etter gjennomført TBO-F-kurs tilbys TBO-F gruppeveiledning, ev. annen type gruppeveiledning åtte ganger á to timer hver måned.
* For de med lang reisevei tilbys gruppeveiledning digitalt.
* Det er ønskelig å dele gruppene slik at det er egen gruppeveiledning for familie og nettverk, beredskapshjem og eventuelt barn - ungdom.
* Etter gjennomført TBO-F kurs og gruppeveiledning, vurderes det om fosterhjemmet har behov for individuell veiledning videre.

**Fra hus til hjem**

* Alle nye fosterhjem tilbys materiellet til underprosjektet Fra hus til hjem, som kan hjelpe den nye familien å raskt bli et hjem der alle føler seg hjemme. Materiellet hjelper også for å få god kommunikasjon med barna.

**Fosterhjemscafé**

* Fosterhjem med plassering fra kommunen og fosterhjem i kommunen som har tilsynsbarn, inviteres til fosterhjemscafé 4 ganger i året på kveldstid.
* Fosterhjemscafé er en samling der fosterforeldre kan snakke med hverandre og stille spørsmål til barneverntjenesten.

**Temakvelder og årlige samlinger for fosterhjem**

* Én temakveld i halvåret der det løftes temaer som fosterforeldrene er opptatt av.
* Årlig samling med overnatting for fosterhjem for å samle alle til felles aktivitet og samvær.

**Beredskapshjem**

* Beredskapshjem følges av fast veileder med ukentlig kontakt og besøk i hjemmet.
* Beredskapshjemmet gjennomfører TBO-F, gruppeveiledning og deltar på felles fosterhjemscafé og samlinger med fosterhjem.
* Under plassering gjennomføres faste møter hver 14. dag med kontaktperson, fosterhjemsteamet og beredskapshjemmet.